กระทรวงสาธารณสุข ชี้ตัวเลขผู้ป่วยโควิด-19 รายวันไทยเพิ่มต่อเนื่อง พบผู้ป่วยครบทุกจังหวัดแล้ว
นพ.เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กล่าวถึงสถานการณ์โรคโควิด-19 ของไทย ว่า ขณะนี้ สถานการณ์ผู้ป่วยรายใหม่ยังเป็นตัวเลขขาขึ้น ซึ่งตัวเลขนี้เป็นผลมาจาก 5 วันก่อน ตัวเลขขณะนี้จึงยังไม่ใช่ตัวเลขแสดงการติดเชื้อช่วงสงกรานต์ อีกทั้งมาตรการที่ลงไปช่วงสงกรานต์กว่าจะเห็นผลใช้เวลา 1-2 สัปดาห์ อย่างไรก็ตามจะเห็นว่าขณะนี้เชื้อโควิด ได้กระจายไปครบทุกจังหวัดแล้ว และมี 4 จังหวัดที่เมื่อวานวันเดียวพบผู้ป่วยรายใหม่เกินร้อยราย ได้แก่ กทม. เชียงใหม่ ชลบุรี ประจวบคีรีขันธ์ และพบหลายจังหวัดมีการติดเชื้อเป็นกลุ่มก้อนหรือคลัสเตอร์มากขึ้น เฉพาะช่วงวันที่ 10-15 เมษายน 2564 พบกลุ่มก้อนการระบาดทั้งที่เชียงใหม่ นครสวรรค์ กาญจนบุรี นครราชสีมา นนทบุรี นครศรีธรรมราช และสงขลา มีทั้งคลัสเตอร์ค่ายอาสานักศึกษา สถานบันเทิง โรงเรียน ร้านอาหาร สังสรรค์คาราโอเกะ งานสัมมนาบริษัทในรีสอร์ท งานเลี้ยงรุ่น และคัตเตอร์งานบวช ซึ่งประเด็นที่ห่วงคือ การพบคลัสเตอร์โรงเรียน ทำให้ต้องมีการเสนอมาตรการที่เกี่ยวเนื่องกับโรงเรียนออกมาด้วย จึงขอประชาชนให้ความร่วมมือกับมาตรการภาครัฐตั้งแต่วันนี้ ต่อไปหากมาตรการทุกส่วนดำเนินการได้ดีก็จะได้เห็นการคงตัวของจำนวนผู้ป่วยในประเทศแทนตัวเลขขาขึ้นที่เป็นอยู่